**EU TAMÉN FUN AO ROSALÍA**

Antón Costa Rico

Universidade de Santiago

De Nova Escola Galega

Estoulle obrigado ao Observatorio da Mariña pola Igualdade e ao Concello de Muras por me invitar para participar aquí en Muras, hoxe 27 de novembro de 2015, na homenaxe de nomeamento como filla adoptiva á profesora Antía Cal, quen antes foi Tita do Mesón e sempre Tita. Arestora a profesora Antía Cal, cando xa sobarda os noventa anos, leva recibido varias e intelixentes homenaxes e recoñecementos, desde o propio Colexio Rosalía de Castro, por parte da Facultade de Ciencias da Educación da Universidade de Santiago en 2000, por parte do Concello da cidade de Vigo en 2002, de Nova Escola Galega que a nomeou Socia de Honra en 2003, o Pedrón de Ouro na Casa de Rosalía en 2004, como Chairega de Honra, o premio Trasalba na Casa de Otero Pedrayo en 2012, e agora este fermoso en Muras, onde correu camiños sendo mociña. A presente ocasión é a cuarta vez que fago pública loanza dela. Antía Cal está tamén presente en varias reportaxes da Televisión de Galicia e de *Faro de Vigo*, particularmente na presente década, e con anterioridade en *Cuadernos de Pedagogía*.

Na historia escolar de Galicia ao longo do século XX hai nomes cimeiros de homes e de mulleres destacadas polo seu cumprido saber e polo seu destacado facer no campo do desenvolvemento educativo. Probablemente, os dous nomes de muller máis destacados nos primeiros tres cuartos de século sexan os de María Barbeito, que escintilea durante case todo o primeiro terzo do século na cidade da Coruña e terras darredor, e o de Antía Cal, que nun tempo aveso decide abrir unha escola en Vigo, acolléndose á figura de Rosalía de Castro, facéndoo aos poucos en nome da renovación pedagóxica, do laicismo, dos dereitos humanos, da liberdade e dun incipiente e optimista galeguismo. Cando esta escola abre as súas portas, en 1961, no ano en que o seu amigo Xosé Neira Vilas, que hoxe mesmo enterraremos en Gres, editaba en Bos Aires as *Memorias dun neno labrego*, xa Antía Cal dera mostras do seu facer educador cos seus fillos e a través da *Enciclopedia do neno galego*, un texto singular, didáctico e de acento pestalozziano que foi merecente de recoñecemento por parte do Lar Galego de Caracas en 1958.

Con Antía Cal, eu teño alguna débeda e lazo singular. Titulo esta intervención: “eu tamén fun ao Rosalía”. As xentes de Vigo, en falando de colexios de educación, rápidamente entenderían que coa expresión “eu tamén fun ao Rosalía” querería expresar que fun alumno do colexio. Pero non exactamente. De certo, fun e non fun. E isto hai que aclaralo. Non fun alumno ordinario do Rosalía; mágoa. Fun alumno só unha media tarde de febreiro de 1974. A profesora, a educadora, durante aquelas dúas ou tres horas de conversación e de aprendizaxe foi, en efecto, Antía Cal e eu era só un estudante de 4º curso universitario, que estudaba pedagoxía, e que aparecerá en Vigo procedente de Salamanca, por mor de poder coñecer o Rosalía e alguna outra cousa do Vigo que daquela fervía contra a Ditadura franquista.

De que falamos ao unir a Escola Rosalía de Castro á renovación pedagóxica? Falo, sobre todo, dun modo de facer escolar que conectamos co que se chama o movemento internacional da Escola Nova, un xiro copernicano tense dito en canto ao modo de entender a educación, que comezou a realizarse contra fins do século XIX e que se foi plasmando en iniciativas, experiencias e reformas ata o tempo do inicio da II Guerra Mundial; para pensar de novo a educación, coas preguntas clásicas: que, como, para que, onde e cando. A educación escolástica e tomista, cos seus supostos metafísicos, transcendentais e tradicional-idealistas, era unha educación tradicionalista, incapaz de ofrecer respostas acaídas nin ás preguntas suscitadas polos que se formaban, nin tampouco ás demandas de preparación para as máis distintas profesións laborais.

Semellaba que dúas novas formulacións, o materialismo e o pragmatismo, ou versións máis específicas, tiñan, en troques, a capacidade de dar respostas ás preguntas dun tempo novo, e para preparar no campo profesional. E foi sobre todo da súa man, sen esquecerse, porén, da contribución complementaria do idealismo, como naceu o movemento internacional das Escolas Novas, desde 1918 chamadas ‘Escolas Activas’. E foron, sobre todo, a URSS e os EEUU, máis que outros espazos, quen se converteron en intensos laboratorios para a reforma social e para a reforma da educación e os ensaios de Escola Nova, porque esta garda sempre unha semente de futuro.

As Escolas Novas, no comezo unha modalidade de centros privados de elite social e de espírito liberal, chegaron a conformar un movemento internacional, mercede ao impulso que lle deron figuras singulares como as de Adolphe Ferrière, John Dewey, Decroly, María Montessori ou Claparède. A través da súa coordinación, mediante congresos ou publicacións, como *Pour l´Ere Nouvelle*, ou por medio de construcións teóricas de filosofía educativa, de psicología infantil, e das numerosas aportacións metodolóxicas, organizativas e didácticas difundidas por medio de libros publicados e traducidos as diversas linguas (en castelán houbo unha enxurrada de textos editados nos pasados anos vinte e trinta), aqueles ensaios minoritarios deixarían de ser só patrimonio de elites cultivadas e burguesas.

E así, deberemos saber que houbo reformas políticas da educación nos anos trinta, como no caso español do primeiro Bienio Republicano, que adheriron ao espírito e a moitos dos aspectos que son expresión do modo de facer educación da Escola Nova, conformando e confirmando algunha modificación de mentalidades entre sectores relativamente amplos do profesorado, atopándose aí mesturas de krauso-positivismo, de positivismo materialista, orientacións proclives ao evolucionismo social, novo idealismo…, isto é, con disposición cara á reforma educativa.

Todo aquello tivo algunha incidencia educativa entre os anos dez e trinta do século XX, contando co substrato que fora deixando a ‘Institución Libre de Enseñanza’, como teño contado e escrito en *Escolas e Mestres* (1989) e en *A reforma da educación* (1996); mais, sabemos que case todo aquelo quedou prohibido a ferro a partir do 36 ata case diluírse na memoria. No tempo dos pasados anos sesenta, entrou, en todo caso, a enerxía “dos novos”, que eran fabas contadas. Aqueles novos, aos que me refiro, van hoxe “camiño de” ou sobardan os noventa.

E aí, nese tempo dos sesenta, apareceron algunhas mulleres con enerxías novas, unha delas Antía Cal: a nena que fora ás escolas libres do Plantel do Centro Galego da Habana, e que puido continuar logo a súa formación, aínda que nun clima un tanto trastocado, no colexio Dequidt da Coruña (quédense co nome e terán unha referencia de Escola Nova cando o tempo era máis libre), denantes de pasar pola tradicional universidade. Pois ben, a Antía Cal, na compaña do seu home Antón Beiras e dun pequeño grupo de profesoras, debémoslle a posta en marcha dun Colexio que era unha escola nova situada na aba do Castro, no comezo da Gran Vía de Palacios, e que tiña como debía ser unha horta xardín onde había pexegueiros, maceiras e unhas viñas. Era unha escola nova sobre todo no modo de relacionarse o profesorado co alumnado e a escola coas familias: coa idea de que os nenos e as nenas son desde o seu nacemento seres sociais aos que axudamos a que se eduquen desenvolvendo a súa propia singularidade, ao tempo que con eles se traballa a súa acollida, pertenza e contribución ao desenvolvemento de todos, concedéndolle pois todo o seu valor e protagonismo á infancia.

Aquela soleada tarde de febreiro do 74, cando eu fun coñecer a escola, Antía despois dunha primeira conversa levoume para a horta e alí namentres subía e baixaba dunha escadiña para podar amorosamente a viña, aproveitaba para ir contándome o que era a vida da Escola; estáballo a contar a un estudante de pedagogía en Salamanca, que xa fora a Barcelona á Institución Rosa Sensat, da man dalgún consello do profesor Xesús Alonso Montero, e vira alí algo do que eran as escolas novas. O estudante puido percibir a distancia con Barcelona, máis tamén descubría que alí había un gromo. E varios sinais de algunha rebeldía polas portas da escola: Bertrand Rusell, Alexandre Bóveda, Castelao, Marie Curie… Con aquel aire de casa familiar que tiña. Era, en efecto, unha escola urbana diferente, que quería entender que estaba en Galicia, nunha célula da diversidade; unha escola, que lle daba importancia á lingúa inglesa, en particular e na que se sabía que Galicia estaba tamén no mundo; digase isto, polas viaxes de Antía Cal ás *Escolas d´Estiu* en Barcelona coas xentes de Rosa Sensat, Marta Mata diante. Marta Mata, a grande creadora de material didáctico para a aprendizaxe da lectura, a excepcional didacta da lectura e da escritura en catalán. O de estar no mundo, dígase tamén pola presenza madrugadora das clases de inglés, nunha cidade con algunha tradición inglesa.

Nunha cidade na tamén había un colexio alemán, onde nos anos corenta se celebraba o *Heil Hitler*!! (non o esquezamos), e onde os sectores católicos e outros tradicionais estaban ben asentados escolarmente falando, a escola Rosalía traía un aire novo, coa súa biblioteca para nenos e nenas, cos textos escritos dos nenos e das nenas, e coa súa mestura de fillos e fillas de técnicos, de obreiros cualificados, de profesións liberais (ao que tamén despois se sumaría o colexio tamén vigués Martin Codax, con Tata Viñas, filla do inspector Viñas Cortegoso vencellado a Galaxia e ao galleguismo, e outros e que cómpre nos esquecer). Un aire distinto, tamén, cos seus acenos á cultura galega, coa súas excursións de estudo da xeografía local, co seu amor á natureza, e coa súa atención aos escolares e aos seus contextos familiares.

Despois daquela tarde como alumno, cheguei a saber que quizais tamén alí non sempre e non todo foi polo dereito, segundo o viviron os diversos actores e actoras. Quero decir a propósito que en toda institución, ao longo dos anos, case sempre hai algún conflito, diverxencias, e disparidades e isto tamén aconteceu no Rosalía nalgún intre; diante deles hai modos de resolver que *a posteriori* poden observarse como menos apropiados. Os emprendementos de innovación e de renovación pedagóxica tamén teñen destes avatares.

Con todo, quero expresar que o Rosalía foi, examnada a cuestión como analista e avaliador, un laboratorio pedagóxico máis pequeno do que se quixese desexar, máis, habería que poñerse no lugar contra a fin dos anos sesenta e no tempo dos setenta. Probablemente non podería ser máis nin mellor. Remato afirmando. A Escola Nova, e entre nós a ILE, que foron con alguna frecuencia faros de bo facer pedagóxico tamén en Galicia deixaron algunha memoria pedagóxica que, entre nós, serviu para reemprender o camiño da renovación pedagóxica nos pasados anos sesenta-setenta. Disto deron moitas mostras os cataláns, ou o colexio Estudio de Madrid, ou algunhas *ikastolas*. En Galicia acolléronse á Escola Nova: a escola de Barreiros (Sarria) con Avelino Pousa, a Escola Fingoi, de tanto alento nas terras de Lugo, os ensaios dos pasados anos setenta do Fogar de Santa Margarida, unha miga do acontecido en varios colexios da Compañía de María e parte do moito que se fixo no colexio Santa María del Mar dos Xesuitas da Coruña, e logo, ou antes, a escola Rosalía, dirixida por Tita, Antía Cal. Avanzando os anos setenta unha xeración en parte máis nova farïamos mudar moitas cousas no mundo da educación ata conformar un escenario diferente, o da escola que mudou, o da Nova Escola Galega, a pesar de todas as limitacións. Con todo, nada ven de primeiras; e case sempre hai fios e regatos que nos enlazan con aventuras e experiencias anteriores. E aquí e agora e sen dúbida estamos enlazados coa Escola Rosalía. Beizón e obrigados.